《终南幽居献苏侍郎三首时拜太祝未上》
唐代·储光羲

暮春天气和，登岭望层城。朝日悬清景，巍峨宫殿明。

圣君常临朝，达士复悬衡。道近无艮足，归来卧山楹。

灵阶曝仙书，深室炼金英。春岩松柏秀，晨路鹍鸡鸣。

羽化既有言，无然悲不成。

中岁尚微道，始知将谷神。抗策还南山，水木自相亲。

深林开一道，青嶂成四邻。平明去采薇，日入行刈薪。

云归万壑暗，雪罢千崖春。始看玄鸟来，已见瑶华新。

寄言搴芳者，无乃后时人。

卜筑青岩里，云萝四垂阴。虚室若无人，乔木自成林。

时有清风至，侧闻樵采音。凤凰鸣南冈，望望隔层岑。

既言山路远，复道溪流深。偓佺空中游，虬龙水间吟。

何当见轻翼，为我达远心。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。